CELEX: 62019TN0516
Language: sk
Date: 2019-07-19 00:00:00
Title: Vec T-516/19: Žaloba podaná 19. júla 2019 — VDV eTicket Service/Komisia a INEA

23.9.2019   
            
            
               SK
            
            
               Úradný vestník Európskej únie
            
            
               C 319/29
            
         
      Žaloba podaná 19. júla 2019 — VDV eTicket Service/Komisia a INEA
      (Vec T-516/19)
      (2019/C 319/30)
      Jazyk konania: nemčina
      
         Účastníci konania
      
      
         Žalobkyňa: VDV eTicket Service GmbH & Co. KG (Köln, Nemecko) (v zastúpení: A. Bartosch advokát)
      
         Žalované: Európska komisia a Výkonná agentúra pre inovácie a siete (INEA)
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  na základe článku 272 ZFEÚ určil, že neuznanie nákladov vo výške 407 443,04 eura prostredníctvom rozhodnutia, ktoré je predmetom žaloby, je protiprávne,
               
            
                  —
               
               
                  subsidiárne, zrušil napadnuté rozhodnutie na základe článku 263 ods. 4 ZFEÚ,
               
            
                  —
               
               
                  zaviazal Komisiu na náhradu trov konania.
               
            
         Žalobné dôvody a hlavné tvrdenia
      
      Žalobou sa napáda rozhodnutie Výkonnej agentúry pre inovácie a siete (INEA) ARES(2019)3151305 z 13. mája 2019 v rozsahu, v akom bolo rozhodnuté, že náklady žalobkyne vo výške 407 443,04 eura vynaložené v súvislosti s rámcovým programom Horizont 2020 — Projekt: 636126 — European Travellers Club, nemôžu byť preplatené.
      Žaloba sa opiera o dva žalobné dôvody.
      
                  1.
               
               
                  Prvý žalobný dôvod: Zneužitie práva z dôvodu nutnej vedomosti o nesprávnom rozdelení nákladov
                  
                              —
                           
                           
                              Žalované konali protiprávne tým, že neuznali niektoré náklady na subdodávky, ktoré vynaložila žalobkyňa, hoci z viacerých dokumentov museli nutne vyvodiť, že náklady žalobkyne na subdodávky značne prevyšovali náklady uvedené v prílohe 2 dotknutej dohody o grante.
                           
                        
            
                  2.
               
               
                  Druhý žalobný dôvod: porušenie zásady ochrany legitímnej dôvery
                  
                              —
                           
                           
                              Žalované porušili z rovnakých dôvodov, aké sú vedené v rámci prvého žalobného dôvodu, aj zásadu ochrany legitímnej dôvery.